JMART นำทีม JMT-SINGER วิ่งคึก! จับตาประกาศงบฯไตรมาส 2 โตยกครัว
JMART นำทีม JMT- SINGER วิ่งคึก! จับตาประกาศงบฯไตรมาส 2 โตยกครัว
20 ก.ค. 2563

ผู้สื่อข่าวรายงานว่า ราคาหุ้นบริษัท เจ มาร์ท จำกัด (มหาชน) หรือ JMART ณ เวลา 10.11 น. อยู่ที่ระดับ 13.30 บาท บวก 0.50 บาท หรือ 3.91% สูงสุดที่ระดับ 13.30 บาท ต่ำสุดที่ระดับ 13 บาท ด้วยมูลค่าการซื้อขาย 140.31 ล้านบาท
ด้านราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 10.16 น. อยู่ที่ระดับ 27.75 บาท บวก 0.50 บาท หรือ 1.83% สูงสุดที่ระดับ 28 บาท ต่ำสุดที่ระดับ 27.50 บาท ด้วยมูลค่าการซื้อขาย 40.94 ล้านบาท
เช่นเดียวกับกับราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER อยู่ที่ระดับ 15.20 บาท บวก 0.40 บาท หรือ 2.70% สูงสุดที่ระดับ 15.30 บาท ต่ำสุดที่ระดับ 14.90 บาท ด้วยมูลค่าการซื้อขาย 42.28 ล้านบาท
ด้านบริษัทหลักทรัพย์ บัวหลวง จำกัด ระบุว่า JMART มีฐานข้อมูลลูกค้าอยู่ถึง 7 ล้านราย ซึ่งหลังจากนี้จะนำฐานข้อมูลทั้งหมดในรูปแบบ Big Data มาใช้งานบนระบบของบริษัทรวมถึงระบบ Blockchain เพื่อทำธุรกิจสินเชื่อผ่านบริษัทในกลุ่ม อย่าง SINGER และ JMT และบริษัท เจ ฟินเทค จำกัด( J Fintech) ที่มี KB Bank จากเกาหลีใต้ร่วมทุนอยู่ โดยมีเป้าหมายหลักคือลูกค้าที่ไม่สามารถเข้าสู่บริการของธนาคารได้ ซึ่งมีถึงราว 20 ล้านคน
โดยผลลัพธ์คือ จะเริ่มเห็นการปล่อยสินเชื่อทุกประเภทสินค้า การทำบัตรเครดิต ธุรกรรมการเงิน ธุรกิจนายหน้าขายประกัน ผ่านบริษัทในกลุ่มเพิ่มขึ้นอย่างทวีคูณ เพราะขั้นตอนการตรวจสอบเครดิตบูโร และอนุมัติ จะทำเสร็จสิ้นได้ทั้งหมดผ่านอินเทอร์เน็ต ไม่ต้องอาศัยงานเอกสารที่ช้าและต้นทุนสูง ทำให้รายได้ในระยะถัดไปจะขยายตัวสูง ในขณะที่มีต้นทุนต่ำ
อย่างไรก็ตาม ในระยะสั้นอาจต้องยอมรับว่า JMART ยังต้องพึ่งพากำไรหลัก ๆ มาจาก JMT ที่สร้างฐานกำไรราว 75% ของทั้งหมด ซึ่งเป็นธุรกิจที่มีศักยภาพมั่นคงสุดในตอนนี้ แต่หลังจากนี้จะได้ SINGER ที่สามารถแก้ไขปัญหา NPL ได้แล้ว รวมถึงเติบโตต่อด้วยฟินเทค และสามารถทำยอดขาย กำไร ได้ดีกว่าคาด เข้ามาหนุนผลประกอบการ
ขณะที่ ฝ่ายวิจัยฯ คาดกำไรไตรมาส 2/2563 ของ JMART จะอยู่ที่ 130 ล้านบาท เพิ่มขึ้น 24% เมื่อเทียบกับไตรมาส 1/2563 จากกำไรในกลุ่มธุรกิจ เช่น SINGER ที่คาดจะรายงานกำไรราวกว่า 100-120 ล้านบาท เติบโตกว่า 1 เท่าตัว และ JMT ที่คาดกำไรราว 190-200 ล้านบาท นอกจากนี้ ได้ปรับกำไรปี 2563-2564 ขึ้นเป็น 520 ล้านบาทและ 650 ล้านบาท ตามลำดับ
ดังนั้น จึงเห็นโอกาสในการเริ่มสะสมหุ้น JMART อีกครั้ง มิฉะนั้นอาจพลาดโอกาสดีในการซื้อหุ้นเติบโตสูง โดยฝ่ายวิจัยฯ ปรับราคาเป้าหมายขึ้นเป็น 15 บาท แนะนำ “ซื้อ”
 